b'\n_START_ARTICLE_\nI\xc5\xa1s\xc4\x97tin\xc4\x97 skleroz\xc4\x97\n_START_PARAGRAPH_\nI\xc5\xa1s\xc4\x97tin\xc4\x97 skleroz\xc4\x97 \xe2\x80\x93 centrin\xc4\x97s nerv\xc5\xb3 sistemos autoimunin\xc4\x97 liga. Ligos eigoje pastebimas nervus apsaugan\xc4\x8dios med\xc5\xbeiagos mielino irimas \xe2\x80\x93 demielinizacija. Priklausomai nuo ligos eigos, jau\xc4\x8diamas nuovargis, pasikartojantys skausmai, pasirei\xc5\xa1kia koordinacijos ir kalbos sutrikimai. Pirmieji ligos po\xc5\xbeymiai da\xc5\xbeniausiai pasirei\xc5\xa1kia 20\xe2\x80\x9340 met\xc5\xb3 \xc5\xbemon\xc4\x97ms. Moterys \xc5\xa1ia liga serga da\xc5\xbeniau nei vyrai._NEWLINE_I\xc5\xa1s\xc4\x97tin\xc4\x97 skleroz\xc4\x97 (IS) yra da\xc5\xbeniausia netraumin\xc4\x97 centrin\xc4\x97s nerv\xc5\xb3 sistemos, t. y. galvos smegen\xc5\xb3 ir nugaros smegen\xc5\xb3, liga. Medicininis \xc5\xa1ios ligos pavadinimas \xe2\x80\x93 Encephalomyelitis disseminata. Tai l\xc4\x97tin\xc4\x97 liga, kuri paprastai pasirei\xc5\xa1kia protarpiniais priepuoliais (atkry\xc4\x8diais). \xc4\xaevairi\xc5\xb3 \xc5\xbemoni\xc5\xb3 IS simptomai gali labai skirtis._NEWLINE_IS susergama tada, kai organizmo imunin\xc4\x97 sistema atakuoja ir ardo mielin\xc4\x85 \xe2\x80\x93 nervines skaidulas dengiant\xc4\xaf apsaugin\xc4\xaf dangal\xc4\x85. Gali b\xc5\xabti pa\xc5\xbeeid\xc5\xbeiami milijonai nervini\xc5\xb3 skaidul\xc5\xb3, o pasibaigus u\xc5\xbedegimui susiformav\xc4\x99 randai vadinami \xe2\x80\x9eskleroze\xe2\x80\x9c, kitaip \xe2\x80\x93 \xe2\x80\x9eplok\xc5\xa1tel\xc4\x97mis\xe2\x80\x9c arba \xe2\x80\x9epa\xc5\xbeeidimais\xe2\x80\x9c. Jie centrin\xc4\x97je nerv\xc5\xb3 sistemoje atsiranda i\xc5\xa1sid\xc4\x97st\xc4\x99 atsitiktine tvarka ir daugelyje viet\xc5\xb3, tod\xc4\x97l liga pavadinta i\xc5\xa1s\xc4\x97tine skleroze (IS), pa\xc5\xbeod\xc5\xbeiui tai rei\xc5\xa1kia \xe2\x80\x9edaugybiniai randai\xe2\x80\x9c._NEWLINE_IS daugeliu atvej\xc5\xb3 prasideda jauniems suaugusiems \xc5\xbemon\xc4\x97ms. Iki \xc5\xa1iol n\xc4\x97ra rastas b\xc5\xabdas i\xc5\xa1gydyti i\xc5\xa1s\xc4\x97tin\xc4\x99 skleroz\xc4\x99 ir ne\xc5\xbeinoma, kokiomis priemon\xc4\x97mis u\xc5\xbekirsti keli\xc4\x85 ligos prad\xc5\xbeiai. Dar nei\xc5\xa1ai\xc5\xa1kinta daug \xc5\xa1ios ligos aspekt\xc5\xb3 ir vis dar neapibr\xc4\x97\xc5\xbeta tiksli ligos prie\xc5\xbeastis. Ta\xc4\x8diau \xc4\xafvairiose \xc5\xa1alyse nuolat vykdomi i\xc5\xa1sam\xc5\xabs moksliniai IS tyrimai, o lig\xc4\x85 modifikuojantys vaistai (LMV) gali nuslopinti daugel\xc4\xaf IS simptom\xc5\xb3 ir pad\xc4\x97ti sergantiems \xc5\xbemon\xc4\x97ms gyventi malonumo teikiant\xc4\xaf gyvenim\xc4\x85.\n_START_SECTION_\nSusirgimas\n_START_PARAGRAPH_\nSuskai\xc4\x8diuota, jog apie 1,2 milijono \xc5\xbemoni\xc5\xb3 visame pasaulyje serga i\xc5\xa1s\xc4\x97tine skleroze. Kiekvienas gali susirgti \xc5\xa1ia liga, nesvarbu, kas jie tokie yra ir kur gyvena._NEWLINE_\xc4\xaedomu yra tai, kad vertinant pasaulin\xc4\x99 paplitimo tendencij\xc4\x85, matyti, jog tiek aplinkos veiksniai, tiek paveldimumas gali daryti \xc4\xaftakos \xc5\xbemoni\xc5\xb3 susirgimui \xc5\xa1ia liga. Pavyzd\xc5\xbeiui, IS labiausiai yra paplitusi \xc5\xa0iaur\xc4\x97s Europoje, \xc5\xa0iaur\xc4\x97s Amerikoje, Pietry\xc4\x8di\xc5\xb3 Australijoje bei Naujojoje Zelandijoje. Ma\xc5\xbeiausiai liga yra sutinkama tropiniuose ir subtropiniuose regionuose. I\xc5\xa1s\xc4\x97tin\xc4\x97 skleroz\xc4\x97 da\xc5\xbeniau pasirei\xc5\xa1kia moterims nei vyrams ir da\xc5\xbeniausiai ja susergama tarp 20\xe2\x80\x9340 met\xc5\xb3. Vidutini\xc5\xa1kai liga diagnozuojama 31\xe2\x80\x9333 \xc5\xbemogaus gyvenimo metais. I\xc5\xa1s\xc4\x97tin\xc4\x97 skleroz\xc4\x97 yra retai diagnozuojama vaikams ar vyresnio am\xc5\xbeiaus \xc5\xbemon\xc4\x97ms.\n_START_SECTION_\nRas\xc4\x97\n_START_PARAGRAPH_\nEuropidams \xc5\xa1i liga pasirei\xc5\xa1kia da\xc5\xbeniau nei bet kuriai kitai etninei grupei. I\xc5\xa1 ties\xc5\xb3 tyrimai rodo, jog rizika susirgti IS yra nustatoma ankstyvame am\xc5\xbeiuje. Visgi \xc5\xbemogus, gim\xc4\x99s nedidel\xc4\x97s rizikos zonoje, pavyzd\xc5\xbeiui, Azijoje ir iki 15-\xc5\xb3j\xc5\xb3 gyvenimo met\xc5\xb3 persik\xc4\x97l\xc4\x97 \xc4\xaf didel\xc4\x97s rizikos region\xc4\x85, pavyzd\xc5\xbeiui, \xc5\xa0iaur\xc4\x97s Europ\xc4\x85, labiau rizikuoja susirgti \xc5\xa1ia liga.\n_START_SECTION_\nAm\xc5\xbeius\n_START_PARAGRAPH_\nIS galima susirgti bet kokiame am\xc5\xbeiuje, ta\xc4\x8diau liga diagnozuojamas esant vidutini\xc5\xa1kai 30 met\xc5\xb3 am\xc5\xbeiaus. Ma\xc5\xbeiau nei 4\xc2\xa0% sergan\xc4\x8di\xc5\xb3j\xc5\xb3 liga atsiranda vaikyst\xc4\x97je. Recidyvuojanti-remituojanti i\xc5\xa1s\xc4\x97tin\xc4\x97 skleroz\xc4\x97 \xe2\x80\x93 tai labiausiai paplitusi ligos forma vaikyst\xc4\x97je su ry\xc5\xa1kiais sensoriniais sutrikim\xc5\xb3 simptomais, da\xc5\xbeniausiai pasirei\xc5\xa1kian\xc4\x8diais moteriai.\n_START_SECTION_\nLytis\n_START_PARAGRAPH_\nMoterys yra dukart labiau linkusios sirgti IS nei vyrai, i\xc5\xa1skyrus atvejus kai sergama Pirmine progresuojan\xc4\x8di\xc4\x85ja IS; \xc5\xa1i ligos forma yra vienodai paplitusi ir tarp vyr\xc5\xb3 ir tarp moter\xc5\xb3. Jei liga serga vyras, IS da\xc5\xbeniau pasirei\xc5\xa1kia sunkesne forma, o ligos diagnoz\xc4\x97 b\xc5\xabna blogesn\xc4\x97.\n_START_SECTION_\nLigos prie\xc5\xbeastys\n_START_PARAGRAPH_\nNors daug faktori\xc5\xb3, skatinan\xc4\x8di\xc5\xb3 ligos atsiradim\xc4\x85, jau yra \xc5\xbeinomi, esmin\xc4\x97 ligos prie\xc5\xbeastis n\xc4\x97ra \xc5\xbeinoma. Manoma, kad lig\xc4\x85 sukelia keli\xc5\xb3 faktori\xc5\xb3 kombinacijos \xe2\x80\x93 aplinkos ir genetin\xc4\x97s prigimties._NEWLINE_I\xc5\xa1s\xc4\x97tin\xc4\x97 skleroz\xc4\x97 yra autoimunin\xc4\x97 liga, t. y. liga, kai imunin\xc4\x97 sistema jau nesugeba atskirti sav\xc5\xb3 l\xc4\x85steli\xc5\xb3 nuo svetim\xc5\xb3 ir d\xc4\x97l to puola bei ardo savus audinius. Sergan\xc4\x8di\xc5\xb3j\xc5\xb3 i\xc5\xa1s\xc4\x97tine skleroze organizme leukocit\xc5\xb3 skatinamo puolimo taikiniu tampa mielino dangalai, kurie izoliuoja nervines skaidulas._NEWLINE_Kiti veiksniai, kurie gali tur\xc4\x97ti \xc4\xaftakos IS prad\xc5\xbeiai \xe2\x80\x93 genai, virusiniai ir aplinkos veiksniai.\n_START_SECTION_\nAplinkos veiksniai\n_START_PARAGRAPH_\nManoma, kad pagrindin\xc4\xaf vaidmen\xc4\xaf susirgti i\xc5\xa1s\xc4\x97tine skleroze atlieka aplinkos veiksniai. \xc5\xa0iuo metu medicinos ekspertai \xc5\xbeino, kad IS da\xc5\xbenesn\xc4\x97 \xc5\xa1alyse, kurios labiau nutol\xc4\x99 nuo ekvatoriaus. Didelis pirminis sergamumas IS yra Kanadoje ir Europos \xc5\xa1alyse (ypa\xc4\x8d Skandinavijos \xc5\xa1alyse ir \xc5\xa0kotijoje), tai gali reik\xc5\xa1ti specifin\xc4\xaf \xc5\xa1i\xc5\xb3 \xc5\xa1ali\xc5\xb3 gyventoj\xc5\xb3 jautrum\xc4\x85 ligai. \xc5\xa0iuo metu manoma, kad IS susergama veikiant kartu genetiniams ir aplinkos veiksniams. Sisteminis autoimuninis atsakas, toks kaip IS, labiau tik\xc4\x97tinas \xc5\xbemogui, kuris turi genetin\xc4\xaf polink\xc4\xaf ligai ir dar yra paveikiamas ne\xc5\xbeinomo aplinkos veiksnio.\n_START_SECTION_\nVirusiniai veiksniai\n_START_PARAGRAPH_\nKita si\xc5\xabloma teorija apie IS prie\xc5\xbeastis \xe2\x80\x93 veiksnys, indukuojantis geneti\xc5\xa1kai \xe2\x80\x9ejautraus\xe2\x80\x9c \xc5\xa1iai ligai organizmo imunin\xc4\x97s sistemos atak\xc4\x85 prie\xc5\xa1 \xe2\x80\x9eger\xc4\x85sias\xe2\x80\x9d l\xc4\x85steles, yra virusas. Ta\xc4\x8diau i\xc5\xa1 tikr\xc5\xb3j\xc5\xb3 n\xc4\x97ra \xc4\xafrodyta, kad koks nors konkretus virusas b\xc5\xabt\xc5\xb3 susij\xc4\x99s su susirgimu i\xc5\xa1s\xc4\x97tine skleroze.\n_START_SECTION_\nU\xc5\xbekre\xc4\x8diamumas\n_START_PARAGRAPH_\nIS n\xc4\x97ra u\xc5\xbekre\xc4\x8diama liga ir sergan\xc4\x8diajam IS jos ne\xc4\xafmanoma perduoti kitam \xc5\xbemogui. Nors IS priskiriama l\xc4\x97tin\xc4\x97ms ligoms, tai nerei\xc5\xa1kia, kad ji yra infekcin\xc4\x97 liga. IS yra autoimunin\xc4\x97 liga, pa\xc5\xbeeid\xc5\xbeianti nervus.\n_START_SECTION_\nIS diagnozavimas\n_START_PARAGRAPH_\nPrie\xc5\xa1 pradedant gydyti IS, svarbu nustatyti teising\xc4\x85 diagnoz\xc4\x99 ir i\xc5\xa1siai\xc5\xa1kinti, ar d\xc4\x97l turim\xc5\xb3 simptom\xc5\xb3 n\xc4\x97ra kaltos kitos ligos. \xc5\xa0iuo metu n\xc4\x97ra lemiamo tyrimo, kuriuo b\xc5\xabt\xc5\xb3 galima nustatyti, kad \xc5\xbemogus serga i\xc5\xa1s\xc4\x97tine skleroze (IS). IS diagnozavimo sunkumus sudaro labai didel\xc4\x97 simptom\xc5\xb3 \xc4\xafvairov\xc4\x97 skirtingiems \xc5\xbemon\xc4\x97ms. IS simptomai gali b\xc5\xabti pana\xc5\xa1\xc5\xabs \xc4\xaf kit\xc5\xb3 lig\xc5\xb3 simptomus. Kad b\xc5\xabt\xc5\xb3 galima padaryti i\xc5\xa1vad\xc4\x85, svarbios profesin\xc4\x97s neurologo \xc5\xbeinios atid\xc5\xbeiai per\xc5\xbei\xc5\xabrint j\xc5\xabs\xc5\xb3 anamnez\xc4\x99, be to, reikia u\xc5\xbesakyti specializuotus tyrimus, atlikti neurologin\xc4\x99 ap\xc5\xbei\xc5\xabr\xc4\x85 ir \xc4\xafvertinti rezultatus. IS diagnoz\xc4\x99 \xc4\xafmanoma nustatyti tik tada, kai atmestos kitos \xc4\xafmanomos prie\xc5\xbeastys ir simptomai._NEWLINE_Ankstyvus simptomus gali b\xc5\xabti suk\xc4\x97lusios kai kurios kitos ligos, tad da\xc5\xbenai, kad b\xc5\xabt\xc5\xb3 diagnozuota IS, prireikia vis\xc5\xb3 profesini\xc5\xb3 neurologo \xc5\xbeini\xc5\xb3. Da\xc5\xbenai pirmasis ligos po\xc5\xbeymis t\xc4\x97ra tik praeinantis \xe2\x80\x9ekeistas\xe2\x80\x9c jausmas rankose ir kojose, kuriam nei pacientas, nei gydytojas nesuteikia ypatingos reik\xc5\xa1m\xc4\x97s. D\xc4\x97l to iki patikimos IS diagnoz\xc4\x97s gali praeiti kelet\xc4\x85 m\xc4\x97nesi\xc5\xb3 ar net met\xc5\xb3. Diagnoz\xc4\x97 grind\xc5\xbeiama klinikiniais ir paraklinikiniais kriterijais. Med\xc5\xbeiag\xc4\x85 klinikiniams kriterijams pateikia ligos istorija, arba kitaip \xe2\x80\x93 anamnez\xc4\x97, klinikini\xc5\xb3-neurologini\xc5\xb3 tyrim\xc5\xb3 rezultatai ir klinikiniai rezultatai. Paraklinikiniams kriterijams naudojami \xc4\xafvairi\xc5\xb3 technini\xc5\xb3 tyrim\xc5\xb3 rezultatai, pavyzd\xc5\xbeiui, magnetinio rezonanso tomografija, sukeltieji potencialai, taip pat smegen\xc5\xb3 skys\xc4\x8dio analiz\xc4\x97. Stengiantis diagnozuoti ar atmesti IS, be \xc5\xa1i\xc5\xb3 standartini\xc5\xb3 proced\xc5\xabr\xc5\xb3, gali b\xc5\xabti pasitelkiami kiti, papildomi tyrimai.'